Aabenraa Kommune får hård kritik i sag om ansattes ret til at ytre sig offentligt.

Fem medarbejdere blev kaldt til samtale efter offentligt at have udtalt sig kritisk, men samtalerne var ikke i respekt for ytringsfriheden.

Det vurderer Folketingets Ombudsmand, Jørgen Steen Sørensen, i en udtalelse om sagen.

Offentligt ansattes ytringsfrihed Man skal gøre det klart, at man udtaler sig på egne vegne og ikke på myndighedens vegne.

Man må ikke bryde sin tavshedspligt.

Man må ikke udtale sig på en freds- eller æreskrænkende måde, eksempelvis ved at fremsætte injurier.

Man må ikke udtrykke sig i en urimelig grov form eller fremsætte åbenbart urigtige oplysninger om væsentlige forhold inden for ens eget arbejdsområde.

Holder man sig inden for disse rammer, må man som udgangspunkt sige, hvad man vil - også selvom man udtaler sig kritisk om sin arbejdsplads. Kilde: Justitsministeriet

De fem medarbejdere i Aabenraa Kommune havde i november 2017 offentligt udtalt sig kritisk om byrådets beslutning om at flytte Fjordskolen, der er en specialskole for multihandicappede børn og børn med svære diagnoser, fra Aabenraa til Kruså og om besparelser i sundhedsplejen.

Efterfølgende blev de fem medarbejdere indkaldt til en samtale med ledelsen i kommunen, selvom deres udtalelser ikke overskred ytringsfriheden for offentlige ansatte.

- Aabenraa Kommunes håndtering af de her sager har været meget kritisable, og de ligger forholdsvis højt på kritikskalaen, siger ombudsmanden.

Må ikke irettesætte medarbejderen

Kommuner har lov til at indkalde ansatte til samtale for at tale om deres synspunkter og uenigheder. Men det afgørende er, at en ledelse ikke må skræmme medarbejderen og give medarbejderen indtryk af, at vedkommende har gjort noget forkert ved at ytre sig offentligt.

Det har ikke været tilfældet ved de fem samtaler i Aabenraa Kommune, vurderer Ombudsmanden. Han mener, at samtalerne kunne opfattes som irettesættelser.

Aabenraas Kommunes håndtering af de her sager har været meget kritisable. Folketingets Ombudsmand, Jørgen Steen Sørensen

- Vi mener, at samtalerne er foregået på en måde, så medarbejderne næsten kun kan være efterladt med et indtryk af, at de har gjort noget forkert og dermed skabe usikkerhed om, hvad de egentlig må sige offentligt.

Den samme opfattelse har Bent Holm Poulsen, der er formand for Forbundet FOA Sønderjylland, som har ført sagerne for to af medarbejderne.

- De var rigtig kede af det. Utrygge og bange for at miste deres job. De sad tilbage med følelsen af ikke at vide, hvad man må og ikke må sige.

Derfor er han også glad for den udtalelse, Ombudsmanden er kommet med i dag.

- Folk har været bange for at stå frem. Så jeg håber, at det betyder, at der er medarbjedere i kommunen, som nu tør komme ud af busken. Også med konstruktiv kritik, siger han.

"Det var ikke kommunens hensigt"

Aabenraa Kommune tager ombudsmadens kritik meget alvorligt, og kommunen vil nøje gennemgå hans redegørelse, fortæller kommunaldirektør, Tom Ahmt.

Det var ikke kommunens hensigt at gøre de berørte medarbejdere utrygge. Samtalen var en vejledningen i forskellen på at udtale sig som privatperson og på vegne af kommunen, forklarer Tom Ahmt.

- Efter vores opfattelse kunne det misforståes, om de var på vej til at udtale sig på kommunens vegne, eller de var tydelige nok i at udtale sig på egne vegne.

- Det var en overreaktion, mener ombudsmanden. Det tager vi selvfølgelig til efterretning, siger Tom Ahmt.

Ifølge ombudsmanden er sagen særlig kritisabel, fordi de mange samtaler på kort tid har kunnet skabe en overordnet usikkerhed hos de ansatte i Aabenraa Kommune.

- Det har ikke kun kunnet gøre de enkelte medarbejdere usikre. Helt generelt har samtalerne kunnet skræmme og afskrække ansatte i Aabenraa Kommune fra at bruge deres ytringsfrihed, siger Jørgen Steen Sørensen.